২০০৪ সালে ওই গ্রেনেড হামলার দিনই পুলিশ বাদী হয়ে মতিঝিল থানায় একটি মামলা করে। পরদিন আওয়ামী লীগের পক্ষ থেকে মামলা দিতে গেলে পুলিশ তা নেয়নি। মামলা তদন্তের দায়িত্ব পায় সিআইডি। শুরু থেকেই তদন্তের গতি ভিন্ন খাতে নেওয়ার চেষ্টা চলে। শৈবাল সাহা পার্থ নামের ভারত থেকে পড়ে আসা এক তরুণকে আটক করে তাঁকে ফাঁসানোর চেষ্টা করা হয়। শৈবালের সূত্র ধরে ওই ঘটনার দায় পার্শ্ববর্তী একটি দেশের গোয়েন্দা সংস্থাকে দায়ী করারও চেষ্টা চলে। শৈবাল এখন দেশে বেসরকারি চাকরি করেন। সেই আতঙ্ক এখনো কাটেনি। রায়ের বিষয়ে জানতে চাইলে গতকাল মুঠোফোনে শৈবাল বলেন, ‘রায় নিয়ে আমার কোনো মন্তব্য নেই। তবে অন্যায় না করেও আমি কঠিন শাস্তি পেয়েছি।’